תחת שלטון הלומברדים נעשתה נוברה לדוכסות ותחת שלטונו של קרל השמן היא נעשתה לרוזנות. נוברה זכתה לזכויות של "עיר חופשית". ב-1110 נכבשה העיר על ידי היינריך החמישי, קיסר האימפריה הרומית הקדושה ונהרסה, אך ב-1167 היא הצטרפה לליגה הלומברדית. בסוף המאה ה-12 קיבלה נוברה את חסותה של מילאנו ונעשתה למעשה לנחלתו של בית ויסקונטי ומאוחר יותר של בית ספורצה. בקרב נוברה שהתקיים בשנת 1513, הניסו שכירי חרב, שווייצרים, שהגנו על נוברה עבור בית ספורצה, כוחות צרפתים שצרו על העיר. קרב זה שם קץ לכיבוש הצרפתי של איטליה במסגרת מלחמת ליגת קמברה.